text:
✽✽ L’ultin ton al rive de Coopca, la storiche cooperative cjargnele che e riscje il faliment e di no tornâ indaûr i sparagns depositâts di tante int a so non.
Cualchidun al scrîf che cheste e je le dimostrazion de fin dal “fasìn di bessôi”, ven a stâi che un model di svilup furlan nol pues esisti o che al è condanât de logjiche de globalizazion.
✽✽ Cheste teorie no e je vere. La cuistion e je invezit cuale che e je la clape dirigjente dal Friûl e lis sôs sieltis.
✽✽ Restìn tal cumierç: cui, se no la Regjon, aial dât vie libere ae nassite dal Outlet di Palme, al Tiare di Vilès o, plui in piçul – e nus ven di ridi sul piçul – a ducj chei centris comerciâi ator pal teritori furlan? E vie ciment su la tiere, vie lis buteghis di paîs e, tant che o sin, vie ancje lis scuelutis, lis ediculis, lis puestis.
✽✽ Se al fos pussibil, la politiche regjonâl, di çampe o di diestre al è compagn, e metarès adun dut in cuatri o cinc comprensoris. E cjalait che la riforme dai ents locâi e va in chê direzion. Il rest? Chês realtât dai nestris paîs, di chei che ancjemò a tegnin dûr, che a restin a presidi de mont, de culine, dai cjamps, ce fin àno di fâ? In non e par cont dal sparagn e de modernitât dome une robe: sfantâsi.
✽✽ Po dopo, si metin a vaî pes plenis dai flums, e pes franis, e e rive la litanie: «Al mancje l’om che al tegni di cont il teritori». Fals e jesuitis.
✽✽”Di bessôi” al vûl dî che dome une classe politiche e dirigjenziâl leade a plen cul so popul, cu la sô storie, e pues pensâ al doman in mût propositîf, util e onest. «Cui isal chel pari che, se so fi i domande un pan, i darà un clap, se i domande un pes i darà un sarpint» al è scrit tal Vanzeli. Cussì al dovarès jessi ancje pai nestris sorestants e no invezit cjalâ dome al partît o ae sachete.
Di front ae crisi, il Friûl al domande clarece e no si fide masse des promessis. O crôt che no sedi dome une cuistion di bêçs, ma di democrazie.
✽✽ Par lâ indenant al vûl savût viers dulà che o nin: une code pierdude di un sisteme Italie simpri plui disastrât o il centri di une gnove Europe che e pense e che e dopre il so cjâf par tirâsi fûr dal pantan?
Vuê o vin une politiche regjonâl pleade al prin aspiet, pal secont si à di movisi di corse.
✽✽ Prime che al sedi masse tart parcè che, cemût che al à dit Sergio Cecotti al laboratori di autonomie di Merêt, i timps a corin svelts: te Europe de fin dal Stât-Nazion, di une bande al è il gnûf centralisim di Marine Le Pen, di chê altre l’ideâl de Scozie e de Catalogne.
✽✽ Daûr di un sondaç di Repubblica, plui dal 60% dai furlans al è pe indipendence dal stât talian.
Cheste e je la verifiche di un umôr de nestre int, ma cussì al covente pôc e nuie, se no devente cussience e responsabilitât.
“La Patrie” e sarà un imprest di cheste volontât ancje tal prossim an e fin cuant che al coventarà. ❚
Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Dree Venier
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


c: text/html

text:
LIS VORIS…
Sul vieri di lune
• Si semenin, tal viert: jerbe rave, blede di cuestis, blede di tai, carotis, cauliflôr, verze brocul, verze capûs, verze, caulirave, cevole, indivie, latuie capûs, puar, rati, ravanei, spinaze.
• Si plantin i tubars des patatis che a vedin za tacât a menâ.
• Si traplantin, tal viert: sparcs blancs e verts, jerbe rave, cevole colorade, cauliflôr, verze brocul, verze capûs, verze, caulirave, cevole, fenoli, selino di cuestis.
Sul zovin di lune
• Si semenin, tal viert: cardi, cudumars, fasûi (ancje il Fiorina di Lusevare) e vuaìnis, latuie e lidric di tai, melon, pomodoro, ravanel, coce, coçut.
• Si riprodusin par division dal bâr lis plantis aromatichis: sutive, mente, jerbe di âf, mazorane.
• Si traplantin, tal viert: angurie, verze, cudumar, latuie capûs, melanzane, pevaron, pevaroncin, pomodoro, selino, coce, coçut.
SI CJAPIN SÙ:
sparcs, verze brocul, verze capûs, verzutis di Brussel, verze, puar, lidric.
✒ Adriano Del Fabro
ORT FURLAN............
LIS VORIS…

robotstxt: allowed

filter: keep


text:
Sants Ramacul e Fortunât
Sant Ramacul (forme cjarinative locâl dal origjinâl Sant Macôr), al fo il prin vescul di Olee (Aquilee).
Nassût dongje la metât dal III secul, la devozion viers chest sant, e je une vore difondude in dute la regjon. Lis notiziis che o cognossin a son vonde pocjis, ma une liende vonde difondude e conte che Sant Marc l'evangjelist, mandât da Sant Pieri a convertî la alte Italie, une volte rivât a Aquilee, al cjatà un om che si clamave Ramacul. Une volte convertît al cristianisim, Ramacul al deventà il vescul de citât.
Une version de liende e conte che al fo Sant Pieri in persone a consacrâlu. Sant Pieri al mandà Sant Marc in Egjit mentri Ramacul al vignì mandât a Aquilee, indulà che Fortunât al deventà il so diacun. Une volte difondude le peraule di Idiu, e forin martirizâts ducj doi sot dal imperadôr Neron mediant decapitazion. La liende e vûl che vegnin tignûts inte Cripte Mesenziane de Basiliche di Aquilee.
Sant Ramacul e San Fortunât a son i patrons de regjon Friûl-Vignesie Julie e des citâts di Udin, Buje, Grau e Hermagor, in (Austrie). A son anche i protetôrs de Arcidiocesi di Gurize e co-protetôrs de Arcidiocesi di Lubiane.
Ducj doi a vegnin ricuardâts ai 12 di Lui.


text:
«Ben, chel lunis al ere començât come une plante di pantan, se i veis presinte la cuistion. Un lunis di matine che tu cjaminis par Marcjât Vieri e che ti rive intor il tuf strac des andronis di dulà che -a contavin – une volte a erin vetrinis di boteghis. Un tip magri e spelât, cuntun gaban neri lunc fin tai peits, al scovave tocs di crep che si distacavin dal volt dai puartins».
Di leture no facilissime chest secont romanç di Stiefin (daspò dal famôs Donald dal Tiliment), almancul par cui che al à une formazion leterarie tradizionâl.
“I libris a son peraulis. Peraulis lis domandis e peraulis ancje lis rispuestis. Vivi, invezit, al è tambûr” (p. 59). Il mont che al descrîf Morat al è lât parfin plui lontan di Fahrenheit 451: culì i libris no ju brusin, no àn nancje bisugne di brusâju. Dal supuart di cjarte a son passâts a chel eletronic, ma il fat al è che nissun ju cîr, i libris, a nissun no i interessin, par vie che nissun al fâs plui domandis. A vegnin i sgrisui a pensâ a di un mont fat cussì: lis ostariis si clamin primarolis, lis bibitis (bevarons chimics) no àn nancje un non ma dome numars, la ocupazion di un lavoradôr e pues jessi chê di cracâ vues o ben di catalogâ ongulis, dut al è regolât cun protocoi e acronims intune citât (Udin, ancje se no je mai nomenade) sierade in se, che e viôt passâ i ‘trains’ bande sud (e cuissà dulà che a van…) e che inte sô cengle NE (nord-est) e à ingrumâts ducj chei di categorie inferiôr, che a pucin e che a furnissin braçs pes bassis produzions.
Al ven di domandâsi trop lontane de realtât di vuê che e je une situazion parele. E il fat che dut chest al sedi contât intune lenghe furlane inovative i da ancjemò plui pregnance al discors. I puriscj a stuarzaran il nâs, ma e je inceose cheste scriture che si môf su trê nivei, trê regjistris diferents: la koinè, il furlan ocidentâl (magari un pôc sfuarçât) e il ‘lanfur’. Ce isal il lanfur? Provait a dividi la peraule in doi e, daspò, a invertî i doi tocs: lan-fur = fur-lan.
Operazion che a fasin benzà i francês intes perifariis des grandis citâts. E il tiermin ‘lan-fur’ al capite, in dì di vuê, di sintîlu su la bocje di cualchi triestin… Cheste lenghe imbastardide no sarà mighe un altri segnâl che alc di brut al è daûr a sucedi in Friûl (come che al dîs Donato Toffoli inte postfazion)?
Une des leçs che a dissiplinin il tratament e il cumierç di prodots potenzialmentri tossics inte Udin dal avignî, e puarte il numar 482/99…
LAURIN ZUAN NARDIN
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Il ‘Kirchtag’, ven a stâi ‘la dì de glesie’, al è deventât za la plui grande fieste tradizionâl di dute la Austrie. La fieste e implene cun 15 milions di euros lis cassis carinzianis e e sfulmine plui di 130 mil litris di bire. Impastanade in memorie dal dirit di tignî un marcjât franc stabilît dal imperadôr Friedrich tal 1225, e ven organizade dal prin di Avost dal 1936 ogni an a Vilac, in Carinzie. La associazion ‘Villacher Kirchtag’ e organize cheste fieste dal 1966, tacant simpri la prime sabide di Avost, chest an pe 66e volte, dal 26 di Lui ai 2 di Avost.
280.000 visitadôrs a àn fat fieste dute cheste setemane: la atrazion principâl e je stade la procession folcloristiche cui siei 4.000 partecipants vistûts cun costums di dute la Europe.
La crisi globâl no à vude nissune influence sul risultât economic de fieste. La plui grande fieste tradizionâl austriache e je za deventade un tiermin fis. Pal ‘Krügerl’, ven a stâi pal mieç litri di bire, si paie fra 3,00 e 3,50 Euro, alore mancul che no al Oktoberfest bavarês, dulà il litri (Maß) al ven di 8,30 a 8,60 Euro.
Sul program culinari si cjate ancje la ‘Kirchtagssuppe’, une mignestre tradizionâl che si prepare cun diviersis sortis di cjar e sbrume acide: in dut, si consumin 45.000 litris di cheste delizie locâl. Contents ancje i alberghîrs: dute la regjon di Vilac e je complete, fin al ultin jet. Dut insieme, si calcolin jentradis par 15 milions di euros pe regjon. Il dîs par cent dai visitadôrs al ven de Slovenie; dôs voltis di plui a son chei de Italie, turiscj di Rome e di Milan, e furlans che a cirin contats comerciâi. Al è un fat positîf che al rindarà plui strents i contats tra lis regjons storichementri sûrs di Tarvis, chê slovene di Kranj e chê di Vilac.
JANEZ ERAT
TERITORI – AUSTRIE. La 66e sagre di Vilac e je tornade a sei une fieste record............
Il ‘Kirchtag’, ven a stâi ‘la dì de glesie’, al è deventât za la plui grande fieste tradizionâl di dute la Austrie. La fieste e implene cun 15 milions di euros lis cassis carinzianis e e sfulmine plui di 130 mil litris di bire. Impastanade in memorie dal dirit di tignî un marcjât franc stabilît dal imperadôr Friedrich tal 1225, e ven organizade dal prin di Avost dal 1936 ogni an a Vilac, in Carinzie. La associazion ‘Villacher Kirchtag’ e organize cheste fieste dal 1966, tacant simpri la prime sabide di Avost, chest an pe 66e volte, dal 26 di Lui ai 2 di Avost.


text:
Tal mont globalizât di vuê al sarès impuartant, necessari, indispensabil che ogni realtât, ancje la plui minude, e vedi il so spazi, la sô dignitât. Si use fevelâ di Glocal, par intindi che globâl e locâl a àn di convivi in maniere armoniose. Cognossi se e cognossi chei altris, stimâsi se e stimâ chei altris. Nissune persone, nissun popul nol à dut e nissun nol à nuie, ma ducj a àn alc di ricevi e di dâ. Il pericul di vuê al è che il piçul al vegni fruçât in non di logjichis disumanis e disastrosis dai grancj.
pre Roman Michelot
La seconde domande che e fâs la Bibie e je tal cjapitul cuatri de Gjenesi: «Dulà isal to fradi?». Parcè che l’om nol è bessôl: dulà isal to fradi, dulà sono chei altris oms, dulà sono chei altris popui, cemût ju incuintristu? Parcè che no soi jo bessôl, nol è il Friûl “ombelicus mundi”, nol è il furlan il top dal top dal top, al è un che al à une sô identitât, ma al à di rapuartâsi cun altre int, cun altris culturis, cun altris storiis, cun altris musis.
Al è impuartant cognossi se stes e ancje cognossi chei altris, e duncje: «Adam, dulà sêstu e dulà isal to fradi?», ven a stâi al è impuartant cirî te stes e cirî to fradi.
Plui tu ti cjatis te e plui tu puedis frontâ cence pôre to fradi, plui tu ciris to fradi e plui ti ven gole di cognossiti te.
Partant, la pôre dai neris o dai zâi e je la pôre dai stupits, e je la pôre dai ignorants, e je la pôre di chei che a rinunziin a vivi.
Cambiìn almancul semence… tu tu mi dâs cudumars, jo ti doi coçuts, chest al è il marcjât dal mont, se o vin ducj cudumars no podìn fâ cumierç, o podìn dome mangjâju o mangjâ ongulis. Alore, la globalizazion e vûl dî: sul marcjât dal mont podìno jentrâ a competi, a comprâ, e no a jessi comprâts? Par comprâ o ai di jessi diferent, o ai di vê un prodot gno, o ai di vê un alc che chei altris no àn e alore o compri di chei altris ce che mi mancje. Il marcjât di vuê al è tragjic. I popui piçui no son a vendi, a son sul plat o su la belance. La globalizazion e je une grande robe se e permet a ducj i popui di podê partecipâ sul marcjât dal mont cul lôr barachin a vendi ducj compagns, alore si scambiisi. Ma se jo o ai di lâ dome a comprâ ce che a vuelin lôr, al presit che a vuelin lôr, alore ce marcjât isal? O dîs marcjât, al pues jessi la lenghe, la culture, la religjon. ❚
(5, al va indevant)
pre Antoni Beline


text:
Ai 31 di Zenâr la presidente de Regjon e à firmât il decret di nomine dal gnûf Consei di Aministrazion de Agjenzie regjonâl pe lenghe furlane. Un at spietât di mês e che cumò al rint dal dut operatîf il gnûf Cda componût di: Lorenzo Fabbro (president, che za al veve vude la cjarie fin al 2008); Walter Tomada (nestri colaboradôr, gjornalist e insegnant) e Roberto Dapit (professôr de Universitât dal Friûl e unic component che al reste dal vecjo Cda), chescj trê nomenâts de regjon; Geremia Gomboso (sindic di Listize) nomenât dal Consei pe Autonomiis Locâls e Alessandra Burelli (professore de Universitât dal Friûl e za componente dal Comitât tecnic sientific de ARLeF). ❚
✒ Redazion
Bon lavôr ae gnove ARLeF............
Ai 31 di Zenâr la presidente de Regjon e à firmât il decret di nomine dal gnûf Consei di Aministrazion de Agjenzie regjonâl pe lenghe furlane. Un at spietât di mês e che cumò al rint dal dut operatîf il gnûf Cda componût di: Lorenzo Fabbro (president, che za al veve vude la cjarie fin al 2008); Walter Tomada (nestri colaboradôr, gjornalist e insegnant) e Roberto Dapit (professôr de Universitât dal Friûl e unic component che al reste dal vecjo Cda), chescj trê nomenâts de regjon; Geremia Gomboso (sindic di Listize) nomenât dal Consei pe Autonomiis Locâls e Alessandra Burelli (professore de Universitât dal Friûl e za componente dal Comitât tecnic sientific de ARLeF). ❚


text:
La sere dai 27 di Otubar passât te biblioteche di Codroip e je stade presentade la gnove edizion de Trilogjie tormentade, opare di pre Antoni Beline, premi Sant Simon 1999. Pre Antoni in chel libri al presente il torment e la atualitât di trê «sants laics»: don Lorenzo Milani, Oscar Wilde e Pier Pauli Pasolini; trê oms condanâts ducj i trê sei de autoritât civîl che dai sorestants de glesie e de opinion de plui part de int. Intal libri, pre Antoni si met cence miezis misuris de lôr bande.
A son passâts ormai tancj agns de muart dai protagoniscj e dîs agns de publicazion dal libri: tra i doi contindints, i judiçs cualificâts de leç che a firmin la condane e i trê che a son condanâts, cui vevial reson? E pre Antoni aial smicjât just o sbaliât tal so judizi?
Don Milani cul libri Esperienze pastorali e cu la scuele di Barbiane al è stât la cussience critiche de glesie dal so timp.
Ancje jo in ‘seminari o soi stât tirâts sù in chê struture clericâl e cuant che cun Pape Zuan al è rivât il Concili, cu lis sôs novitâts, mi someave di respirâ a plens polmons une glesie gnove, frescje di Vanzeli e di puars, colme di sperance, di ideâi e di utopie. Cumò, come predi, mi cjati tun sacri sisteme cence avignî, fûr dal timp, strac e ripetitîf.
Al è ce che don Milani te sô luciditât di pinsîr al veve previodût. Chê glesie che e veve il fiât di condanâ il Priôr di Barbiane, de realtât dai fats si cjate vuê condanade.
Il stât de epoche vitoriane al à distrut Oscar Wilde, ma Wilde al à lassade une opare che e judiche no dome il secul de regjine Vitorie ma ancje il nestri mont di cumò. Il libri,
Il ritrat di Dorian Gray, al sfulmine la nestre societât alienade, cence anime, materialiste, atee, superficiâl e banâl. Al scriveve Günther Anders, muart tal 1992, che il marcjât, nestre divinitât imperant, no dome al à violentade la bielece dal mont ma al à corot ce che di plui nobil al è: la grandece interiôr dal om. E chest Oscar Wilde lu à vivût, paiât e scrit tai spiei dai siei vizis e de sô pinitince.
Pier Pauli Pasolini al à passade la sô vite, fint dai timps di Cjasarce, di procès in procès. Al à fat un dai plui famôs films sul Signôr: Il Vanzeli seont Matieu.
La sô muart, ai 2 di Novembar dal 1975, un delit politic pratichementi cence procès, nus fâs pensâ ai procès politics che mai a àn fat justizie: il stragjo di Bologne, Ustiche…, nus ricuarde lis bancjis cui lôr scandui smenteâts de leç e paiâts dai piçui, al è un spieli dal landri e gjespâr vergognôs de Rome di vuê. «… In un paese orribilmente sporco» al scriveve Pasolini, e al veve reson.
Par chest, leint la Trilogjie mi soi impensât de adultare che i fariseus a menarin li di Gjesù pe condane. Ma Gjesù ur disè: Chel di voaltris che al è cence pecjât che al tiri il prin clap cuintri di jê. E chei se son tovade un daûr l’altri, scomençant dai plui viei.
Nissun al vul platâ ce che Pasolini e Wilde a son stâts, ma forzit al è il câs di dî come pe adultare: no sin nô che o vin di condanâ il Priôr, il scritôr e il regjist ma a son lôr che nus condanin nô.
Trilogjie tormentade: un libri che, se let, si pò tornâlu a lei, e se no let si fâs ben a lei.
pre Tonin Cjapielâr
MEDITANTLIS TAL SO CÛR. Lôr nus condanin nô............
La sere dai 27 di Otubar passât te biblioteche di Codroip e je stade presentade la gnove edizion de Trilogjie tormentade, opare di pre Antoni Beline, premi Sant Simon 1999. Pre Antoni in chel libri al presente il torment e la atualitât di trê «sants laics»: don Lorenzo Milani, Oscar Wilde e Pier Pauli Pasolini; trê oms condanâts ducj i trê sei de autoritât civîl che dai sorestants de glesie e de opinion de plui part de int. Intal libri, pre Antoni si met cence miezis misuris de lôr bande.


text:
«Dal quarantevot, la sirocade patreotiche di Pio Nono ‘e rivà fin chi, e ancje plui in sù, fin a Glemone; che anzit chei di Glemone a’ son stâz i prins, daûr dal plevan Vuarint, a rispuindi a l’invocazion dal Pape. No jerin propit pronz, parvìe che no s’e spietavin une tâl, massime dal Pape…E ancjemò cuintri dai mucs…Ma a’ partìrin istès»
E scomence cussì la prime des trenteune contis di chest libri (135 pagjinis) che al è considerât tant che un classic de leterature furlane, de prose in particolâr. No par nuie al à vudis siet edizions. Cheste dal 1975 e je insiorade di une viertidure di pari Davide Marie Turoldo (scrite pat talian), li che il frari al mostre dute la sô nostalgjie par un Friûl che nol è plui chel di une volte.
Ma Pup al sa ben che no dut al jere aur in chê volte. I siôrs a comandavin e i puars a vevin dome di contentâsi di stâ sot. Nissune maravee, alore, se la int e cirive i mieçs par difindisi inte savietât popolâr. E cussì, a vegnin fûr chescj personaçs di Riedo, un plui gaiarin di chel altri e ducj piturâts cul pinel de ironie plui sutile, cuntun stîl elegant e eficaç. Veju i patriots che si inviin sù pal Cjanâl dal Fier par fâur cuintri ai mucs, ma il lôr capo al piert une dalmine e alore a tornin ducj indaûr. Velu Rico Macôr che al invente il compromès, par finîle cun conts e prefets e proclamâ la indipendence di Moruç. Velu Tin che al declare che se e je vere che il Signôr nol paie, e je ancje vere che nancje nol scuêt. Velu Vigji Strissul che si vise di in chê dì che al è nassût il frut, par vie che a vevin clamât il veterinari abàs e la comari adalt. Velu Agnul, lavorent a Martrent in Austrie, che si cjate – in plene vuere – cul so paron che cumò al è il nemì, e a mandin sul osti la vuere e a bevin sligoviz insiemi. Velu Quilin che al met sù dute une contabilitât par tratâ diretementri cul Signôr, cence vê bisugne dal ‘fatôr’, vâl a dî dal predi. In sumis, une schirie di ritrats che a fasin vignî fûr dute une tiere, dute une civiltât e une societât sicu che e jere za fa un mieç secul.
Ma, jenfri lis riis, si pues ancje lei une riflession une vore profonde su la cundizion dal om in cheste tiere, su lis sô contradizions, lis sôs sperancis, i siei difiets e i siei merits. In altris peraulis, si pues dî che chest libri al fâs propit il mistîr che i compet ai libris: divertî, emozionâ e fâ pensâ.
LAURIN ZUAN NARDIN
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Al faseve cjalt te gleseute de localitât di Monasteri a Aquilee in chel lunis 18 dal mês passât cuant che o vin saludât il professôr Renato Iacumin. La gleseute e jere colme di int; altris personis a partecipavin a la celebrazion liturgjiche restant sot de plombe dal soreli te plaçute; altris si jerin ritirâts te ombrene di cualchi arbul o cjase; là jù, li che e scomence la strade, cualchidun cjacarave, ma pal rest, ducj a jerin cidins intant che a scoltavin la Messe difondude de casse sonore.
Al celebrave un troput di predis e la liturgjie e je stade une vore, ancje masse semplice, seont me. Dapît mi spietavi l’intervent di cualchi sorestant o studiôs, ma nuie di nuie e o soi restât mâl. Al di là di dut chest, al sta il fat che il prof. Iacumin masse a la svelte nus à lassâts. Jo o vevi par lui une vore di rispiet e chês confidencis che a nassin dal vê scoltadis conferencis, dal vê let cualchi so libri e de partecipazion a dibatits e riflessions peadis a la Aule Nord de basiliche e a la Pistis Sophia.
Come grop di Glesie Furlane i vin agrât parcè che simpri al è stât presint cuant che lu vin clamât.
No soi un studiôs e no soi in grât di dâ une valutazion de opare di Iacumin. Mi plâs ripuartâ però il pinsîr dal espert Remo Cacitti che te Prefazion dal Pastore ad Aquileia (ed. Glesie Furlane, 2010) al pon, fra i merits dal professôr, ancje chel di vê cjatade la clâf par podê jentrâ tune leture de organizazion e dai contignûts dai mosaics des aulis de basiliche di Aquilee.
Cumò che Iacumin al è jentrât in chel altri mont mi plâs viodilu fra i mosaics des Aulis Nord e Sud de Basiliche e mi fermi cun lui a cjalâ il cicli di Gjone. Salacor cuant che al jere frut al varà ancje mateât sore chestis figuris; di zovin lis varà olmadis cun voli distrat o curiôs, par dopo scrutinâlis in ogni maniere, deventât om e studiôs.
Cuant che al jere in vite, Iacumin al cjalave chel mosaic dal di fûr; cumò in chel mosaic al è jentrât, come che o jentrarìn ancje nô. Ancje lui di fat come Gjone al è stât glotût dal grant pes e al è plombât in chês inferis che nissun, seont la cjacarade umane, torne indaûr.
Te Messe di funerâl, il celebrant al à dite une robe grande: no jerin i mosaics a nudrî la fede di Iacumin, ma lui, pe fede che al veve, al scrutinave i mosaics.
In cheste sô fede lu compagnìn. Rufin, comentât il Symbolum di Aquilee al scrîf: “Crist al è lât jù tes inferis cu la sô divinitât no par jessi tratignût de muart ma par spalancâ lis puartis dal ream de muart a chei che, gracie a lui, a saressin resurîts. Al è come se un re al les tune preson e jentrât dentri al sfracassàs lis puartis e al menàs fûr in libertât chei che son tes cjadenis e al des vite a chei che si cjatin tal scûr e te ombrene de muart”.
Si lei inte Bibie che “Alore il Signôr Diu al fasè cressi parsore di Gjone une plante di ricin, par che al ves ombrene sul so cjâf e al fos deliberât dal so malstâ.
Gjone si indalegrà unevore par chel ricin” (cf. Gjo 4,6).
Polse, Jacumin, sot dal ricin cun Gjone; polse in chel cicli di Paradîs e de salvece universâl che, seont i studiôs, i mosaics de basiliche nus prometin e nus fasin sperâ. ■
pre Tonin Cjapielâr
MEDITANTLIS TAL SO CÛR. Sot de plante di ricin............
Al faseve cjalt te gleseute de localitât di Monasteri a Aquilee in chel lunis 18 dal mês passât cuant che o vin saludât il professôr Renato Iacumin. La gleseute e jere colme di int; altris personis a partecipavin a la celebrazion liturgjiche restant sot de plombe dal soreli te plaçute; altris si jerin ritirâts te ombrene di cualchi arbul o cjase; là jù, li che e scomence la strade, cualchidun cjacarave, ma pal rest, ducj a jerin cidins intant che a scoltavin la Messe difondude de casse sonore.


text:
Intes stradis cjargnelis e no dome, al pues sucedi di incuintrâ corieris cu la scrite MT Viaggi e cun al volant une biele femine bionde: chê zovine e podarès jessi Tania Muser. «Di piçule insù, o ai simpri vude la passion pe coriere. I miei mi àn mandade a fâ il liceu linguistic e, finidis lis superiôrs, o ai lavorât inte vedrearie di Zui par 14 agns. Cuant che o ai fate la patente de machine o volevi fâ ancje chê de coriere, e i miei mi àn dit “dulà vâstu?”. Mi àn simpri metût i bastons jenfri lis ruedis, fin cuant che une biele dì ur ai dit vonde e o ai decidût di fâ ce che mi plaseve. O ai fate la patente e dopo, ae fin dal 2008, o ai vierte la ativitât».
Vuê la dite MT Viaggi e svante un grup di 6 dipendents cun 4 corieris, un minibus di 19 puescj, un furgon di 9 puescj e une machine di 5. Si ocupe dal traspuart scolastic e turistic. In chest periodi e fâs servizi di skibus sul Çoncolan e, se al covente, ancje trasferiments in aeropuart «e dut ce che al capite», e dîs ridint Tania. «Ca di nô, al tocje adatâsi a fâ dut e daûr lis richiestis. Lis dificoltâts no mancjin, ancje pal fat che in chest setôr a son tantis ditis che a operin in chest teritori piçul e purtrop tra nô no je colaborazion. No si va dacuardi. A si zuie al ribàs pûr di puartâsi vie il lavôr. Jo, ultime rivade, o ai za vût ducj i controi, forsit cun chê di fâmi sierâ, ma mi è lade ben parcè che o ai dut in regule. Putrop al mancje il spirt di colaborazion che nus darès une man a lâ indevant cjapant sù ancje ditis plui grandis: o podaressin creâ un grup plui grant fasint un grum di plui, e invezit o sin a fâsi la vuere tra biâts. Nol è chest il sens. O ai cirût in dutis lis manieris di fâlu capî ma no soi rivade adore. Nô cjargnei o sin limitâts e o tignìn curât dome il nestri ortut. Achì in zone, il lavôr nol mancje e a ‘nd è par ducj! La Cjargne le viôt cun grancj potenziâi che purtrop a son fers. O vin puescj splendits e no sin bogns di sfrutâju. Ciert, tocje inventâsi alc par vivi e a saressin tantis robis di podê fâ. A son puescj li che a stan piês di nô a nivel di dut, e pûr a rivin a tirâ fûr risorsis che a nô no nus passin nancje pal cjâf. Chest, secont me, al è un pecjât!»
Ma di là di chest marum, Tania e je contente di vê podût fâ ce che fin di frute e veve tal cjâf e e dîs «Lu vessio fat prime! Si lavore tant: o soi impegnade 24 oris su 24, però la sodisfazion che tu âs no à presit. O dîs simpri che cun dutis lis oris che o fâs, o sarès siore a jessi une dipendente! Però no mi pese. Mi pesave di plui fâ un part time di 4 oris e mieze che no cumò lavorâ dì e gnot. Tu lu fâs par te e mi plâs tant!»
✒ Marta Vezzi


text:
Duncje: il President de Republiche Napolitano al è stât di sigûr masse pôc a Udin e in Friûl. Al à però dit avonde di ce che i furlans si spietavin di lui e che no vevin mai sintût di altris Presidents de Republiche vignûts achì, tai agns passâts. Ven a stâi, che il Friûl al à une sô storie, une sô culture, une sô lenghe. Che al sint fuarte la dibisugne dal autoguvier e che al pratint, rispiet a Triest, une funzion centrâl tai rapuarts di pâs, di amicizie e di svilup cu la Europe centrâl e orientâl. A tancj, che dut chest ai furlans lu dinein, vuê o podìn rispuindi che ancje il President de Republiche le pense come noaltris. Cui che si spietave che il President al disès di plui, si è dismenteât che lui nol à podês esecutîfs, come i oms di guvier. La sô figure e je di alte garanzie costituzionâl, di impegn par fâ rispietâ la Costituzion e lis leçs dal Parlament. E cussì lui al à fat, rispiet ai dirits costituzionâi dai furlans che i siei interlocutôrs i vevin presentât tai discors e sui gjornâi, in chescj dîs, ma che i vevin mandât ancje prime, a Rome. Cu lis sôs peraulis, il President de Republiche al à cussì dât une alte cuvierzidure ai nestris dirits.
A son purtrop i politics, i lôr partîts di çampe e di drete che fin cumò a son restâts cidins rispiet aes afermazions dal President. E su ce che ur spiete di fâ a lôr – a Rome e a Triest – par rispietâ e meti in vore la Costituzion de Republiche, lis Convenzions europeanis, lis leçs talianis come la 482.
Ai furlans che vuê, come îr, anzit plui di îr, a pretindin il rispiet dai lôr dirits, la valorizazion de lôr identitât, de lôr lenghe, dal lôr dirit al autoguvier, ae autonomie, ur spiete duncje di rinfuarçâ la lôr bataie par puartâle al sucès. Cjapant dentri simpri plui zoventût, int furlane ancjemò incierte, di ogni lûc dal Friûl, Comuns, Categoriis produtivis, Sindacâts dai lavorents. Parcè che un Friûl plui furlan al sarà ancje plui braurôs de sô incressite economiche e sociâl.
ARNALT BARACÊT
CURTIS E CHE SI TOCJIN. La visite dal President de Republiche............
Duncje: il President de Republiche Napolitano al è stât di sigûr masse pôc a Udin e in Friûl. Al à però dit avonde di ce che i furlans si spietavin di lui e che no vevin mai sintût di altris Presidents de Republiche vignûts achì, tai agns passâts. Ven a stâi, che il Friûl al à une sô storie, une sô culture, une sô lenghe. Che al sint fuarte la dibisugne dal autoguvier e che al pratint, rispiet a Triest, une funzion centrâl tai rapuarts di pâs, di amicizie e di svilup cu la Europe centrâl e orientâl. A tancj, che dut chest ai furlans lu dinein, vuê o podìn rispuindi che ancje il President de Republiche le pense come noaltris. Cui che si spietave che il President al disès di plui, si è dismenteât che lui nol à podês esecutîfs, come i oms di guvier. La sô figure e je di alte garanzie costituzionâl, di impegn par fâ rispietâ la Costituzion e lis leçs dal Parlament. E cussì lui al à fat, rispiet ai dirits costituzionâi dai furlans che i siei interlocutôrs i vevin presentât tai discors e sui gjornâi, in chescj dîs, ma che i vevin mandât ancje prime, a Rome. Cu lis sôs peraulis, il President de Republiche al à cussì dât une alte cuvierzidure ai nestris dirits.


text:
La çampe furlane ise triestinocentriche? Il Pci îr e il Pd vuê àno il cjâf a Triest e i vôts in Friûl? In dì di vuê cuntune presidente furlane come Debora Serracchiani il probleme al semearès no ponisi, ma viodût che intal prossim congrès dal partît za si sint fevelâ di “necessitât di un riequilibri teritoriâl” la domande e ven fûr pardabon spontanee. Intai mês passâts une sacrosante rivendicazion tant che la adesion di Sapade al Friûl e je stade completamenti dismenteade de gnove maiorance regjonâl. Strani, ma la tindince dal Pd e reste che di un partît che cuant che al sint fevelâ di “cuistion furlane” al volte il cjâf di chê altre bande.
––––
Lu àn vût provât chei che dal Pci a son saltâts fûr daspò de sission de Bolognine e di chês altris che a son vignudis daûr. Par esempli int come Renzo Pascolat o Franceschino Barazzutti, che a àn vût carieris peadis in part al Partit Comunist ma po viradis in altris direzions. Pascolat al à lassât il plui grant partît de çampe taliane vincj agns indaûr, tal 1993: “o ai fat doi mês tal Pds ma mi soi stufât daurman” al conte “parcè che si capive che la gnove formazion e jere dome une brute copie di chê scuele di vite e di politiche che al è stât il Pci”. Nostalgjic ma no masse, Pascolat si vise che “ancje in Friûl jessi comuniscj al voleve dî fâ part di une grande organizazion che e funzionave come un orloi svuizar”. Ma la atenzion dal Partît a nivel centrâl, a Rome, e leve dute a Triest.
Parcè? I triestins jerino plui bogns, brâfs o inteligjents? Plui fuarts o plui inmaneâts? “No – al spieghe – e jere la citât di Triest a jessi al centri de atenzion dai papavars di Rome par vie dal so status di tiere liberade. Une condizion che e à vût un pês une vore penç tal orientâ i ecuilibris dal Partît viers Triest. La rivendicazion jugoslave, ma ancje la cuistion dal Teritori Libar di Triest che cumò e sta tornant atuâl, a àn rindût cheste citât essenziâl par fevelâ di une vuere vinçude”, ma no je dome “l’italianità delle terre irredente” il probleme sul tapêt.
––––
Barazzutti, che al à frecuentade la Universitât Statâl di Moscje, laureantsi in Economie intal templi dai studis socialiscj, al conte che “la vere cuistion e je stade la frature jenfri Tito e Stalin che e veve puartât il Pci talian intune situazion une vore particolâr, ma soredut a Triest a jerin dos sezions, une staliniste e une titine”. Di Rome a cjalavin a cheste scission cuntune vore di cautele. Sì, parcè che tra i dirigjents triestin il plui stalinist di ducj “al jere un om che al veve fate la liende dal antifassisim, il muglesan Vittorio Vidali, il “comandante Carlos” che al veve fondat il Cuint Reziment des Brigadis Internazionâls inte Vuere di Spagne. Un internazionalist cunvint che a Stalin i deve dal “tu” parcè che ducj a disevin che nol jer lât in Messic tal 1940 dome par impalmâsi Tina Modotti ma ancje par copâ Lev Trotzkij, al conte Pascolat.
Dut câs lis posizions di Vidali a jerin cussì pardabon antititinis che il Partit Comunist – “zaromai impegnât a cirî une “vie taliane al socialisim” – al à vût di sconfessâlis (tal 1955 chest al sucet in maniere formâl) ma “Triest al jere simpri intal voli dal ciclon. Ogni at, mozion o discussion che a rivuardavin Triest a vignivin lets rie par rie. Invezit par discuti de autonomie dal Friûl come Regjon si à scugnût spietâ agnorums”. I tentatîfs par meti dongje une sorte di unitât almancul aparente a jerin tacâts tal 1959 cuant che un zovin Enrico Berlinguer al jere rivât al prin congres dal Pci di une regjon che ancjemò no jere nassude. “Alì intal ufici di presidence a jerin nons une vore impuartants, dal gurizan Nereo Battello al monfalconês Silvano Bacicchi, e ancje i nestris Mario Lizzero e Giacomo Pellegrini. Ma i voi dai dirigjents talians, di Paietta a Amendola, a jerin ducj par Vidali”. Di lui a vevin pôre.
––––
Al è cussì che intal Pci e ven a struturâsi, in maniere cussiente ma eretiche, une cueste “autonomiste” che e je chê che e lotarà par rivâ ae autonomie regjonâl adun cun Tiziano Tessitori. Il “leader” di cheste curint al jere cence dubi Mario Lizzero, il partigjan “Andrea” che za dal 1954-56 al scomencà a resonâ in clâf di libar pensadôr intun Partît dulà che il centralisim democratic al jere leç. Ma a jerin altris che a rapresentavin chest mût di resonâ alternatîf, che o podaressin clamâ la “vie furlane al socialisim”. Int come Gino Beltrame, farmacist e deputât dal 1948 al 1963, o Giacomo Pellegrini, di Osôf, che al veve ancje lui combatût ancje lui te Vuere di Spagne e al veve lavorât cun Togliatti dopo il 1943: vicepresident dal consei regjonâl dal Fvj e senatôr par dôs legjslaturis, al jere stât pari costituent. A chest grup a vevin aderit ancje Arnaldo Baracetti, Pascolat e Barazzutti: “Cuant che o soi tornat di Moscje – al conte chest ultim – Vidali e la senatore Maria Bernetic a son vignûts su a Cjavaç fin di Triest par domandâmi di zontâmi ae componente staliniste e internazioniste che lôr e rapresentavin. Ma jo ur ai dit che o jeri ricognossint al popul sovietic par vêmi fat studiâ ma che mi sintivi furlan, e in subordin talian. No le àn glotude”. ❚
✒ Walter Tomada
✽✽
Barazzutti al ricuarde Baracetti
“O jerin i zovins de cove di Lizzero: chei che cu la Lambretta prin model, che cence carenadure e dôs sielis, prin dai 25 di Avrîl a levin sù par dutis lis sezions de Cjargne di Cjavaç fin te Val Pesarine a puartâ i sclopons. Simbui dal socialisim ma ancje imprescj par tirâ sù un franc pal Partît”. Chest al è il ricuart che Franceschino Barazzutti al à di Arnaldo Baracetti e di cuant che a jerin zovins militants de Fgci. “Dopo jo o soi lât in Russie a studiâ e lui al à fat cariere politiche. Jo no, parcè che o soi simpri stât masse eretic, ma dut câs o ai fat ce che o podevi pes comunitâts che o ai rapresentât”. In ogni câs, “i disevi simpri a Arnaldo che lui al jere lât a Rome in caroce, intant che jo o jeri rivât a Triest in biciclete”. Invidie? Nancje un fregul. “Baracetti al à simpri vude la coerence di rapresentâ tal Pci une posizion minoritarie: al meteve in discussion l’unitât regjonâl che par altris, ancje de çampe sotane furlane, e jere un tabu che no si podeve tocjâ”.
“Al è stât cussì fedêl aes sôs posizions che ae fin al anteponeve la furlanetât al so jessi di partît, e par chest al è jessût dai Ds” al spieghe Barazzutti, “parcè che lu vevin metût in bande invezit di capî che posizions come la sô a jerin di analizâ e dibati, no di condanâ e meti intun cjanton”. Ma aromai in chest toc dal vecjo Pci “no jere plui capacitât di sintesi. Al mancjave aromai il snait di une formazion politiche serie e concrete, si leve indevant par slogan : i agns dal 1993 incà peçampe a son agns pierdûts, no je plui la voie di cambiâ il mont che e je di simpri la fuarce dai progressiscj, si contentin dome di governâ lis robis cussi come che a son”.
La fuarce des posizions autonomistis de çampe furlane però si è viodude in doi moments: la lote pe Universitât e chê per vê une leç di tutele de lenghe furlane.”La curint plui autonomiste dal Pci furlan e jere chê plui determinade a sustignî ancje in sede parlamentâr chestis rivendicazions – al spieghe Pascolat – e jo lu ai provat di onorevul”. Prin di ducj Lizzero, che par prin al à prontât la prime propueste di leç sul furlan. Ma ancje Baracetti, Silvana Schiavi Fachin, il stes Pascolat a son simpri stâts pronts a batisi (ancje se in minorance) su chescj temis. Fincuant che tal 1999 cul guvier D’Alema e je stade la volte buine pal furlan: e ancje lì la vene autonomiste dal Pci furlan e jere stade determinade, cun Elvio Ruffino in prime linie.
Su la Universitât dal Friûl lis robis a son ladis in maniere diferente. “O varessin podût scombati trop che o volevin ma la concesion dal ateneu no sarès mai rivade se nol fos vignût il taramot”. Parcè? “Lis direzions romanis di Dc e Pci a jerin contraris, no par suditance viers Triest ma parcè che al jere il piês moment di crisi e di recession economiche daspò de vuere”. In chel senari no jerin bêçs di straçâ. Ma Pascolat al siere disint che “nol è di platâsi che intal Pci furlan a jerin in tancj”, soredut i “inteletuâi”, “che a disevin che al jere dut timp pierdût”. Sotans? Cuissà. Di sigûr no avonde furlans, e nancje masse “inteletuâi”.❚
✒ Walter Tomada